בס"ד, חול המועד פסח תשפ"ד

**בבא מציעא דף נ"ח, פתיחה להלכות אונאת דברים**

**א. פתיחה**

1. **ויקרא כ"ה:** "וְלֹא תוֹנוּ אִישׁ אֶת עֲמִיתוֹ וְיָרֵאתָ מֵאֱלֹהֶיךָ כִּי אֲנִי ה' אֱלֹהֵיכֶם".
2. **שמות כ"ב:** "וְגֵר לֹא תוֹנֶה וְלֹא תִלְחָצֶנּוּ כִּי גֵרִים הֱיִיתֶם בְּאֶרֶץ מִצְרָיִם".
3. **ויקרא י"ט:** "וְכִי יָגוּר אִתְּךָ גֵּר בְּאַרְצְכֶם לֹא תוֹנוּ אֹתוֹ".
4. **דברים כ"ג:** "לֹא תַסְגִּיר עֶבֶד אֶל אֲדֹנָיו אֲשֶׁר יִנָּצֵל אֵלֶיךָ מֵעִם אֲדֹנָיו: עִמְּךָ יֵשֵׁב בְּקִרְבְּךָ בַּמָּקוֹם אֲשֶׁר יִבְחַר בְּאַחַד שְׁעָרֶיךָ בַּטּוֹב לוֹ לֹא תּוֹנֶנּוּ".
5. **חידושי אגדות למהר"ל בבא מציעא נ"ח (וראה באריכות רבה בנתיבות עולם, נתיב אהבת הרֵע, ב'):** "ועוד כי מי שהוא עובר על אונאת דברים הרי הוא אינו ירא מה', שאלו היה ירא מה' היה חושב אף על גב שחבירו שפל הלא יש דיין שהוא עושה משפט לעשוקים ולנדכאים כי מי שהוא תש כח סומך על הש"י, לכך יש לך לירא מפני מי שהוא סומך עליו. והמאנה את חבירו הוא עושה זה מפני כי חבירו שפל ונדכה, והשפל והנדכא סומך על מי שהוא מלכו ועוזרו לכך יש לך לירא מפני מי שהוא סומך עליו".
6. **שפת אמת, פרשת קדושים תרל"ו:** "כי כל מצוה במעשה מתקן מעשה האדם. וכמו כן מצות התלוין במחשבת לב האדם מתקנין לבו של האדם. וכן שמעתי מפ"ק אא"ז מו"ר ז"ל ע"פ ולא תונו כו' את עמיתו ויראת מאלהיך כו' שע"י שמירת אונאת דברים זוכין ליראה".

**ב. בין אונאת דברים לאונאת ממון**

1. **רש"י ויקרא כ"ה:** "אל תונו - זו אונאת ממון ... ולא תונו איש את עמיתו - כאן הזהיר על אונאת דברים, שלא יקניט איש את חברו ולא ישיאנו עצה שאינה הוגנת לו לפי דרכו והנאתו של יועץ. ואם תאמר, מי יודע אם נתכוונתי לרעה, לכך נאמר ויראת מאלהיך, היודע מחשבות הוא יודע. כל דבר המסור ללב, שאין מכיר אלא מי שהמחשבה בלבו, נאמר בו ויראת מאלהיך".
2. **משנה בבא מציעא, דף נ"ח:** "כשם שאונאה במקח וממכר כך אונאה בדברים".
3. **רמב"ם מכירה, י"ד י"ב (שו"ע חו"מ רכ"ח):** "כשם שהונייה במקח וממכר כך יש הונייה בדברים שנאמר ולא תונו איש את עמיתו ויראת מאלהיך אני ה', זה הוניית דברים".
4. **מאירי שם:** "המשנה השמינית וענינה בא על ידי גלגול אונאה ולא מעיקר כונת הפרק אלא שעל ידי גלגול אונאה לענין הדין, נתגלגל לעניני אונאת דברים לענין איסור ואמר כשם שאונאה במקח וממכר כך אונאה בדברים".
5. **משנה בבא מציעא, שם:** "לא יאמר לו בכמה חפץ זה והוא אינו רוצה ליקח. אם היה בעל תשובה לא יאמר לו זכור מעשיך הראשונים, אם הוא בן גרים לא יאמר לו זכור מעשה אבותיך, שנאמר וגר לא תונה ולא תלחצנו".

**ג. בירור מחיר בלא כוונת קניין – "סקר שוק"**

1. **מאירי שם:** "אמר המאירי כשם שיש אונאה במקח וממכר כך יש אונאה בדברים ר"ל שאסור להונות את חברו ולגרום לו פסידא בדבריו והוא שאמר לא יאמר לו בכמה חפץ זה והוא אינו רוצה ליקח שהרי מתוך שהוא בוש לומר שאינו רוצה ליקח משפיל לו מקחו לומר שאינו שוה כל כך ואחרים שומעים ונמצא גורם לו פסידא. ואפילו לא היה אדם שם מכל מקום הוא מטריחו ומצערו שחשב למכור ולא מכר. ואח"כ נתגלגל לאונאת דברים שלא יביישהו בדבריו..."
2. **פסחים, דף קי"ב:** שלשה דברים צוה רבי ישמעאל ברבי יוסי את רבי ... ואל תעמוד על המקח בשעה שאין לך דמים".
3. **רשב"ם שם:** "אל תעמוד על המקח. לסחור והמוכר ישראל הוא ואין לך דמים לקנות המקח ונמצא מפסידו חנם שלא יקחנו אחר מאחר שאתה מהפך בו".
4. **בבא מציעא, דף נ"ח:** "גדול אונאת דברים מאונאת ממון, שזה נאמר בו ויראת מאלהיך וזה לא נאמר בו ויראת מאלהיך. ורבי אלעזר אומר: זה בגופו וזה בממונו. רבי שמואל בר נחמני אמר: זה - ניתן להישבון, וזה - לא ניתן להישבון".
5. **שולחן ערוך הרב חושן משפט, הלכות אונאה וגניבת דעת כ"ח:** "וכן לא יאמר לחבירו בכמה תמכור חפץ זה והוא אינו חפץ לקנותו או שאין לו דמים אלא שכוונתו להטעות את חבירו ואחר כך כשלא יקנה יכיר חבירו שנתכוין להטעותו ויצר לו".
6. **ספר חסידים, שי"א:** "ואל יתעה החפצים לקנות שיראה להם פנים כאומר למכור אותם חפצים שבידו ואין בלבו והם אינם קונים במקום אחר כי סבורים שזה ימכור להם, וכתיב "לא תונו" שהונהו בדברים וכתיב "דברו אמת איש אל רעהו".
7. **פתחי חושן, גניבה ואבידה ט"ו:** "ונראה פשוט שאם בדעתו לקנות ומסבב בכמה חנויות לשאול מחיר החפץ, אין בזה איסור, שזהו דרך משא ומתן, והרי אם ימצא שאצל זה זול יותר יחזור לקנות אצלו ... ויש להסתפק האם יכול לפרסם מוצר למכירה ולהטריח קונים רק כדי לדעת מהו המחיר".

**ד. זכור מעשיך הראשונים – בגר ובבעל תשובה**

1. **רמב"ם תשובה, ז' ז'-ח':** "כמה מעולה מעלת התשובה, אמש היה זה מובדל מה' א-להי ישראל שנאמר עונותיכם היו מבדילים ביניכם לבין אלהיכם, צועק ואינו נענה שנאמר כי תרבו תפלה וגו' ועושה מצות וטורפין אותן בפניו שנאמר מי בקש זאת מידכם רמוס חצרי, מי גם בכם ויסגר דלתים וגו', והיום הוא מודבק בשכינה שנאמר ואתם הדבקים בה' אלהיכם, צועק ונענה מיד שנאמר והיה טרם יקראו ואני אענה, ועושה מצות ומקבלין אותן בנחת ושמחה שנאמר כי כבר רצה האלהים את מעשיך, ולא עוד אלא שמתאוים להם שנאמר וערבה לה' מנחת יהודה וירושלם כימי עולם וכשנים קדמוניות.

בעלי תשובה דרכן להיות שפלים וענוים ביותר, אם חרפו אותן הכסילים במעשיהם הראשונים ואמרו להן אמש היית עושה כך וכך ואמש היית אומר כך וכך, אל ירגישו להן אלא שומעין ושמחים ויודעין שזו זכות להם, שכל זמן שהם בושים ממעשיהם שעברו ונכלמים מהן זכותם מרובה ומעלתם מתגדלת. וחטא גמור[[1]](#footnote-1) הוא לומר לבעל תשובה זכור מעשיך הראשונים או להזכירן לפניו כדי לביישו, או להזכיר דברים וענינים הדומין להם כדי להזכירו מה עשה, הכל אסור ומוזהר עליו בכלל הוניית דברים שהזהירה תורה עליה שנאמר ולא תונו איש את עמיתו".

1. **רש"י שמות כ"ב:** "כי גרים הייתם - אם הוניתו, אף הוא יכול להונותך ולומר לך אף אתה מגרים באת, מום שבך אל תאמר לחברך".
2. **רמב"ן שם:** "פירש רש"י ... ור"א אמר זכור כי גרים הייתם כמוהו. ואין בכל זה טעם בעיקר. והנכון בעיני כי יאמר, לא תונה גר ולא תלחצנו ותחשבו שאין לו מציל מידך, כי אתה ידעת שהייתם גרים בארץ מצרים וראיתי את הלחץ אשר מצרים לוחצים אתכם ועשיתי בהם נקמה, כי אני רואה דמעת העשוקים אשר אין להם מנחם ומיד עושקיהם כח, ואני מציל כל אדם מיד חזק ממנו".

1. ביטוי יחידאי בכל המשנה תורה – "חטא גמור". [↑](#footnote-ref-1)